Il-Kummissjoni Ewropea - Skeda informattiva Mistoqsijiet u tweġibiet: il-baġit tal-UE għall-azzjoni esterna Brussell, I-14ta' gunju 2018 X'qed tipproponi l-UE llum? Il-Kummissjoni Ewropea qed tipproponi li żżid il-baġit tal-azzjoni esterna għal EUR 123 biljun għall- perjodu 2021–2027. Żieda minn EUR 94.5 biljun fil-perjodu 2014–2020, dan jirrappreżenta żieda ta' 30 %. Fl-istess ħin, qed tipproponi li tissimplifika b'mod sinifikanti l-istruttura tiegħu u tagħmlu ħafna aktar flessibbli u effettiv biex tindirizza l-isfidi globali tal-lum. Il-Kummissjoni tipproponi li tnaqqas l- għadd ta' strumenti, li jippermetti enfasi aktar ċara fuq l-objettivi politiċi u l-impenji mas-sħab, f'konformità mal-valuri u l-prijoritajiet tal-UE. X'se jkun l-impatt tal-Brexit? L-UE se żżid il-finanzjament tal-azzjoni esterna tagħha anki jekk it-total propost tal-baġit tal-UE għall- perjodu 2021–2027 ma jinkludix kontribuzzjoni tar-Renju Unit. Dan kieku jikber minn EUR 94.5 biljun fil-perjodu 2014–2020 għal EUR 123 biljun għall-perjodu 2021–2028, li jirrappreżenta żieda ta' 30 %. Fi żminijiet ta' inċertezzi madwar id-dinja kollha, l-UE ssaħħaħ ir-rwol tagħha bħala attur globali affidabbli, reattiv u prevedibbli — kemm politikament kif ukoll finanzjarjament. X'inhuma l-istrumenti fil-baġit tal-azzjoni esterna? L-istrumenti l-ġodda proposti għall-azzjoni esterna tal-UE huma Strument tal-Viċinat, l-Iżvilupp u l- Kooperazzjoni Internazzjonali b'EUR 89.2 biljun, ikkumplimentat minn Strument Ewropew għas- Sikurezza Nukleari bi EUR 300 miljun; Strument għall-Assistenza ta' Qabel l-Adeżjoni b'EUR 14.5-il biljun; strument ta' għajnuna umanitarja bi EUR 11-il biljun; baġit għall-Politika Estera u ta' Sigurtà Komuni bi EUR 3 biljun; u kooperazzjoni mal-pajjiżi u territorji extra-Ewropej inkluża Greenland, b'EUR 500 miljun. Barra minn hekk, u minn barra l-baġit tal-UE, ir-Rappreżentant Għoli, bl-appoġġ tal- Kummissjoni, qed jipproponi li jistabbilixxi Faċilità Ewropea għall-Paċi, li tiswa' EUR 10.5 biljun (ara l- iskedi informattivi hawnhekk). Għaliex huwa meħtieġ ristrutturar tal-istrumenti finanzjarji tal-azzjoni esterna? L-isfidi globali, li jridu jiġu ttrattati permezz tal-azzjoni esterna, żdiedu f'dawn l-aħħar snin. Barra minn hekk, dawn saru aktar kumplessi u multidimensjonali, u jevolvu rapidament. Biex tindirizzahom, l- Unjoni Ewropea trid issaħħaħ l-azzjoni esterna tagħha bi strumenti effiċjenti u flessibbli. Li jkun hemm diversi strumenti, b'diversi settijiet ta' prijoritajiet, strutturi ta' ġestjoni multipli u diversi proċeduri ta' rappurtar mhuwiex approċċ effettiv. Hemm il-ħtieġa li jitneħħew il-limiti artifiċjali bejn l-istrumenti, sabiex tiġi żgurata t-taħlita t-tajba ta' politiki fuq medda qasira, medja u twila ta' żmien għal kull reġjun u għal kull prijorità. L-istrument ġenerali ġdid, b'sett koerenti ta' prinċipji, se jippermetti li l-UE twettaq u tikseb l- objettivi ta' politika tagħha u tegħleb il-lakuni, id-duplikazzjonijiet u l-inkonsistenzi li jeżistu bejn il- bosta strumenti ġeografiċi u tematiċi tal-lum. Aktar flessibbiltà se tippermetti lill-UE tirreaġixxi malajr għal ħtiġijiet li qed jevolvu u l-prijoritajiet, u l-istruttura ta' ġestjoni simplifikata se tnaqqas il-piż amministrattiv fuq l-istituzzjonijiet tal-UE, l-Istati Membri u s-sħab ta' implimentazzjoni. Arkitettura finanzjarja ssimplifikata b'mod sinifikanti Fl-arkitettura l-ġdida proposta tal-finanzjament għall-azzjoni esterna tal-UE (QFP 2021–2027), il- Kummissjoni tipproponi li tissimplifika l-istruttura tiegħu billi tkisser l-ostakli artifiċjali bejn l-istrumenti. L-Istrument tal-Viċinat, l-Iżvilupp u l-Kooperazzjoni Internazzjonali (Neighbourhood, Development and International Cooperation Instrument, NDICI) wiesa' ġdid ikun jista' jintegra l-istrumenti li ġejjin mill- QFP preċedenti: Il-Fond Ewropew għall-Iżvilupp (FEŻ) — li bħalissa huwa barra mill-baġit L-Istrument Ewropew ta' Viċinat (European Neighbourhood Instrument, ENI) L-Istrument tal-Kooperazzjoni għall-Iżvilupp (Development Cooperation Instrument, DCI) L-Istrument Ewropew għad-Demokrazija u għad-Drittijiet tal-Bniedem (European Instrument for Democracy and Human Rights, EIDHR) L-Istrument li jikkontribwixxi għall-Istabbiltà u l-Paċi (Instrument contributing to Stability and Peace, IcSP) L-Istrument ta' Sħubija għall-Kooperazzjoni ma' Pajjiżi Terzi (Partnership instrument, PI) Il-Fond ta' Garanzija għall-Azzjonijiet Esterni Dan l-istrument ġenerali se jkun ikkumplimentat minn: L-Istrument għall-Assistenza ta' Qabel l-Adeżjoni (Instrument for Pre-accession Assistance, IPA) Għajnuna umanitarja Politika Estera u ta' Sigurtà Komuni (PESK) Il-pajjiżi u t-territorji extra-Ewropej (PTEE) inkluża Greenland L-Istrument Ewropew għas-Sikurezza Nukleari (European Instrument for Nuclear Safety, EINS) L-istruttura l-ġdida tal-finanzjament għall-azzjoni esterna tal-UE taħt il-Qafas Finanzjarju Pluriennali 2021–2 027: L-impenji tal-Qafas Finanzjarju Pluriennali 2021-2027 proposti fi prezzijiet attwali: Iż-żieda ta' 30 % hija kkalkulata fi prezzijiet kurrenti jew kostanti? Iż-żieda fil-baġit tal-azzjoni esterna minn EUR 94.5 biljun fil-perjodu 2014–2020 għal EUR 123 biljun għall-perjodu 2021-2027 tirrappreżenta żieda ta' 30 %, kif ikkalkulat fi prezzijiet kurrenti. Jekk innaqsu l-inflazzjoni annwali sal-2027, iż-żieda tkun ta' 13 %. L-istruttura simplifikata se tfisser inqas responsabbiltà? Simplifikazzjoni jew flessibbiltà akbar ma jfissrux li se jkun hemm inqas kontroll jew responsabbiltà. Bil-kontra: pereżempju bil-proposta li jiġi integrat il-Fond Ewropew għall-Iżvilupp fil-baġit tal-UE, is- setgħat ta' skrutinju tal-Parlament Ewropew se jissaħħu: Fl-istrument ġenerali ġdid tal-Viċinat, l- Iżvilupp u l-Kooperazzjoni Internazzjonali, l-istess proċeduri u skrutinju parlamentari jkunu japplikaw mal-firxa kollha tal-kooperazzjoni għall-iżvilupp. Barra minn hekk, se jkun essenzjali li tinħoloq sistema ta' governanza li tiżgura l-kontroll politiku u l- iskrutinju demokratiku, filwaqt li tiżgura l-effiċjenza u l-flessibbiltà. Il-Parlament Ewropew se jwettaq ir-rwol essenzjali tiegħu bħala koleġiżlatur fl-adozzjoni ta' din l-istruttura ta' governanza. Kif se jkun aktar flessibbli l-istrument il-ġdid? Dan se jippermetti l-użu u l-użu mill-ġdid ta' fondi mhux użati fuq bażi pluriennali, jimmobilizza fondi mill-pilastru ta' rispons rapidu (EUR 4 biljun) għal sitwazzjonijiet ta' kriżi jew ta' emerġenza. Bis-saħħa tar-riserva ta' flessibbiltà (EUR 10.2 biljun) l-UE se tkun tista' tiffaċċja ħtiġijiet ġodda, sfidi mhux previsti u prijoritajiet emerġenti. Il-flessibilità miżjuda se tnaqqas il-prevedibbiltà għall-pajjiżi sħab? L-Istrument tal-Viċinat, l-Iżvilupp u l-Kooperazzjoni Internazzjonali l-ġdid, partikolarment permezz tal-programmazzjoni ġeografika tiegħu (tal-anqas 75 % tal-pakkett finanzjarju kumplessiv), se jibqa' prevedibbli. Dan se jkompli jkun ibbażat fuq il-bżonnijiet tal-pajjiżi u kriterji trasparenti oħra u jirrispetta l-prinċipji tal-effettività tal-iżvilupp inkluż is-sjieda tal-pajjiż. Il-flessibilità miżjuda se tiġi mill-aċċess għar-riserva għall-isfidi u l-prijoritajiet emerġenti biex wieħed jaffronta l-kwistjonijiet u l- avvenimenti, li huma ta' natura mhux prevedibbli u għalhekk mhux programmabbli. Approċċ wieħed tajjeb għal kulħadd se jfisser li xi ċerti pajjiżi se joħorġu telliefa? Strument wiesa' ma jfissirx approċċ wieħed tajjeb għal kulħadd, u ma jfissirx li ċerti reġjuni jew temi jiġu ffinanzjati inqas. Anzi, il-proposta tal-Kummissjoni tqis il-prijoritajiet strateġiċi tal-UE, jiġifieri il- Viċinat Ewropew, l-Afrika, u l-pajjiżi li l-aktar jinsabu fil-bżonn, kif ukoll sfidi dwar is-sigurtà, il- migrazzjoni, it-tibdil fil-klima u d-drittijiet tal-bniedem. L-istrument jalloka finanzjament iddedikat għal kull reġjun u kull qasam tal-politika sabiex jirrifletti l-prijoritajiet politiċi tal-UE. Id-demokrazija, id-drittijiet tal-bniedem u s-soċjetà ċivili se joħorġu telliefa fl-istrument il- ġdid? Il-ħidma fuq id-demokrazija, id-drittijiet tal-bniedem u s-soċjetà ċivili se tibqa' fil-qalba tal-azzjoni esterna tal-UE. Is-simplifikazzjoni ta' dan fil-pilastru ġeografiku tal-Istrument għall-Viċinat, l-Iżvilupp u l-Kooperazzjoni Internazzjonali (NDICI), se tippermetti approċċ imfassal apposta filwaqt li jitqiesu l- kuntest speċifiku u l-bżonnijiet ta' kull wieħed mill-pajjiżi sħab inkwistjoni, filwaqt li jiġu megħjuna biex isaħħu l-proċessi demokratiċi, il-governanza u s-sorveljanza tagħhom. Dawn l-azzjonijiet se jiġu ssupplimentati b'azzjonijiet taħt il-pilastru tematiku — b'EUR 1.5 biljun għad-Drittijiet tal-Bniedem u d- Demokrazija u EUR 1.5 biljun għall-Organizzazzjonijiet tas-Soċjetà Ċivili. Dan huwa partikolarment rilevanti f'postijiet fejn l-attivisti tad-drittijiet tal-bniedem u s-soċjetajiet ċivili qed jiffaċċjaw spazju dejjem aktar ristrett għall-attivitajiet tagħhom. X'se jkun l-impatt fuq il-kooperazzjoni għall-iżvilupp? L-istruttura l-ġdida tfisser li l- finanzjament għall-iżvilupp se jmur għal objettivi oħrajn? Il-qafas tal-politika tal-UE dwar il-kooperazzjoni għall-iżvilupp ġie stabbilit fil-Kunsens Ewropew dwar l-Iżvilupp, li jistabbilixxi l-viżjoni politika sottostanti għall-proposti finanzjarji għall-QFP futur. L- objettiv ewlieni ta' din il-viżjoni jibqa' l-qerda tal-faqar u t-twettiq tal-Għanijiet ta' Żvilupp Sostenibbli tal-Aġenda 2030 tan-NU u d-determinazzjoni tagħha li ħadd ma jitħalla barra. F'dak il- kuntest, l-UE se tkompli tindirizza l-isfidi relatati mal-iżvilupp tal-bniedem, it-tibdil fil-klima, il- migrazzjoni u l-mobbiltà, kif ukoll tippromwovi l-governanza tajba, id-demokrazija u d-drittijiet tal- bniedem. Il-pajjiżi l-aktar fil-bżonn, b'mod partikolari l-pajjiżi l-anqas żviluppati, il-pajjiżi bi dħul baxx, fraġli jew milquta mill-kriżijiet se jingħataw prijorità partikolari. L-NDICI jżomm il-mira ta' 20 % ta' nfiq orizzontali għall-iżvilupp tal-bniedem u l-inklużjoni soċjali, inkluż l-ugwaljanza bejn is-sessi u t-tisħiħ tal-pożizzjoni tan-nisa. Mill-inqas 92 % tal-finanzjament fil-NDICI għandhom jissodisfaw ir-rekwiżiti tal-Kumitat tal-Assistenza għall-Iżvilupp tal-OECD u għalhekk jgħodd bħala Għajnuna Uffiċjali għall- Iżvilupp.Il-pajjiżi l-aktar fil-bżonn, b'mod partikolari l-pajjiżi l-anqas żviluppati, il-pajjiżi bi dħul baxx, fraġli jew milquta mill-kriżijiet se jingħataw prijorità partikolari. L-UE se tkompli taħdem biex tikseb il- mira ta' investiment ta' 0.7 % tal-Introjtu Nazzjonali Gross kollettiv tagħha f'għajnuna uffiċjali għall- iżvilupp sal-2030, u 0.2 % għall-pajjiżi l-inqas żviluppati. L-istrument NDICI se jappoġġa b'mod sinifikanti lill-Istati Membri tal-UE jonoraw dan l-impenn politiku importanti. X'impatt se jkollha l-arkitettura finanzjarja ġdida fuq l-Afrika? L-Afrika se tibqa' waħda mill-prijoritajiet ewlenin tal-Unjoni, billi l-prosperità u s-sigurtà fl-Ewropa huma marbuta mill-qrib ma' dawk tal-Afrika. L-allokazzjoni proposta għall-Afrika Sub-Saħarjana hija tal-inqas ta' EUR 32 biljun, żieda minn EUR 26.1 biljun. Dawn ir-riżorsi miżjuda se jippermettu l- appoġġ għall-iżvilupp, it-tkabbir ekonomiku inklużiv, kif ukoll inizjattivi mmexxija mill-Afrikani fil- qasam tal-paċi u s-sigurtà. Barra minn hekk, l-UE se tfittex li ssaħħaħ il-kooperazzjoni minn kontinent għal ieħor mal-Unjoni Afrikana. Il-maġġoranza l-kbira tal-pajjiżi l-inqas żviluppati jinsabu fl-Afrika. L-UE impenjat ruħha li tiddedika 20 % tal-għajnuna uffiċjali tagħha għall-iżvilupp uman u l-inklużjoni soċjali, inkluża l-ugwaljanza bejn is-sessi u t-tisħiħ tal-pożizzjoni tan-nisa. Din qed tkompli taħdem iżjed lejn il-kisba tal-mira ta' investiment ta' 0.7 % tal-ING kollettiv tagħha bħala għajnuna uffiċjali għall-iżvilupp, u 0.2 % għall- pajjiżi l-anqas żviluppati. Barra minn hekk, l-integrazzjoni tal-Fond Ewropew għall-Iżvilupp fil-baġit u l-ħolqien ta' strument uniku se jagħmilha aktar faċli biex jiġu ffinanzjati l-prijoritajiet ta' politika li jkopru kemm il-pajjiżi tal- Afrika ta' Fuq kif ukoll il-pajjiżi tal-Afrika sub-Saħarjana. X'se jkun l-impatt tagħha fl-Asja u fir-reġjun tal-Paċifiku? Il-Kummissjoni tipproponi li talloka EUR 10 biljun għall-Asja u r-reġjun tal-Paċifiku, meta mqabbel mad-EUR 9.8 biljun ta' qabel. Hija se tkompli tappoġġa l-pajjiżi li qegħdin jiżviluppaw, filwaqt li jittieħed kont tal-ħtiġijiet li qed jevolvu u l-ispeċifiċitajiet tal-pajjiżi sħab li jista' jkun li ma jibqgħux eliġibbli għall-għajnuna uffiċjali għall-iżvilupp. Is-suġġetti ewlenin fir-relazzjoni tagħna mar-reġjuni huma l-konnettività, l-infrastruttura u l-investimenti, il-kooperazzjoni ekonomika u kummerċjali, it- tibdil fil-klima, u l-ġestjoni sostenibbli tar-riżorsi naturali. Il-flessibilità li tipprovdi l-istruttura finanzjarja ġdida se tippermetti li jitqiesu iżjed il-ħtiġijiet emerġenti bħalma huma l-bżonnijiet ta' rikostruzzjoni f'pajjiżi li sofrew minn instabbiltà u kunflitt. X'se jkun l-impatt tagħha fuq l-Amerka Latina u l-Karibew? Il-Kummissjoni pproponiet li talloka EUR 4 biljun għal dan ir-reġjun, jiġifieri żieda żgħira meta mqabbla ma' qabel. Filwaqt li ċerti pajjiżi fir-reġjun jista' jkun li ma jibqgħux eleġibbli għall-ODA fis-snin li ġejjin, xi wħud minnhom qed jaffaċċjaw vulnerabbiltajiet ekonomiċi u ambjentali speċifiċi, inklużi t-tibdil fil- klima, id-diżastri naturali u sfidi oħra. L-UE se tkompli taħdem mill-qrib u tappoġġa l-pajjiżi sħab tagħha fl-Amerka Latina u l-Karibew, biex b'mod konġunt jindirizzaw l-isfidi globali. X'impatt se jkollha l-arkitettura finanzjarja ġdida fuq ir-relazzjonijiet bejn l-UE u l-AKP? Il-baġit il-ġdid għall-azzjoni esterna se jappoġġa l-implimentazzjoni ta' ftehim ta' assoċjazzjoni modernizzat mal-pajjiżi Afrikani, tal-Karibew u tal-Paċifiku (AKP), u jippermetti lill-UE u s-sħab tagħha tal-AKP ikomplu jiżviluppaw alleanzi b'saħħithom fuq l-isfidi globali ewlenin. X'se jkun l-impatt tal-arkitettura finanzjarja ġdida fuq il-pajjiżi u t-territorji extra-Ewropej (PTEE)? Il-kooperazzjoni mal-pajjiżi u t-territorji extra-Ewropej (PTEE) inkluża Greenland, b'EUR 500 miljun, għandha l-għan li tappoġġa u ssaħħaħ ir-rabtiet ekonomiċi, politiċi u kulturali bejn l-UE u l-pajjiżi u territorji extra-Ewropej marbuta mal-Istati Membri tal-Unjoni. Wara l-irtirar previst tar-Renju Unit mill- Unjoni Ewropea, 13 biss mill-25 attwali jibqgħu PTEE tal-UE. Kif se jiġu allokati l-fondi għal pajjiżi individwali? L-allokazzjonijiet lil pajjiżi individwali, b'mod partikolari taħt il-pilastru ġeografiku, se jkunu pprogrammati b'approċċ imfassal apposta u speċifiku. Huma se jieħdu kont tal-ħtiġijiet u l-prijoritajiet tal-pajjiżi kkonċernati. Il-proċess se jkun iggwidat mill-prinċipju ta' sjieda u djalogu bejn l-Unjoni Ewropea, l-Istati Membri tagħha u l-pajjiżi sħab ikkonċernati, inklużi l-awtoritajiet nazzjonali u lokali. Dan se jkun jinvolvi wkoll is-soċjetà ċivili, il-parlamenti nazzjonali u lokali kif ukoll partijiet interessati oħra. L-allokazzjonijiet se jkunu fl-għamla ta' programmi indikattivi pluriennali, li se jkunu bbażati fuq riżultati u miri miftiehma fuq livell internazzjonali, b'mod partikolari dawk stabbiliti għall-Għanijiet ta' Żvilupp Sostenibbli. Il-Parlament Ewropew u l-Kunsill, flimkien mal-Istati Membri, huma involuti fil- proċess ta' adozzjoni ta' dawn il-programmi. Fil-kooperazzjoni għall-iżvilupp, il-Kummissjoni żviluppat metodoloġija trasparenti abbażi ta' indikaturi kwalitattivi kif ukoll kwantitattivi. Hija tieħu kont tal-evoluzzjonijiet u s-sitwazzjonijiet speċifiċi għall-pajjiżi fis-sitwazzjonijiet politiċi u ta' sigurtà tagħhom. Hija tagħti ħarsa wkoll lejn l- impenji u l-prestazzjoni tal-pajjiżi sħab dwar ir-riformi politiċi, ekonomiċi u ta' żvilupp soċjali, kif ukoll il-kapaċità ta' assorbiment tal-pajjiżi sħab. Il-pajjiżi l-aktar fil-bżonn, b'mod partikolari l-pajjiżi l-anqas żviluppati jew pajjiżi f'sitwazzjonijiet fraġli se jingħataw prijorità. Sabiex tiġi promossa l-koerenza u l- effettività tal-politiki tal-UE, il-programmazzjoni konġunta mill-UE u l-Istati Membri tagħha se tkun l- approċċ ippreferut għall-programmazzjoni nazzjonali, waqt li tibqa' l-possibbiltà għal donaturi oħra biex jingħaqdu fejn dan ikun rilevanti. Għall-pajjiżi tal-Viċinat, l-aġendi rilevanti ta' assoċjazzjoni, il-prijoritajiet tas-sħubija u dokumenti ekwivalenti oħra miftiehma b'mod konġunt huma l-punti ewlenin ta' referenza biex jiġu stabbiliti l- prijoritajiet għall-appoġġ mill-UE għall-pajjiżi tal-viċinat. Għall-Istrument il-ġdid għall-Assistenza ta' Qabel l-Adeżjoni, il-qafas tal-ipprogrammar se jitħejja għal kull prijorità fuq il-bażi tal-ħtiġijiet ġenerali tal-pajjiż biex jintlaħqu l-objettivi maqbula b'mod konġunt. L-ammont ta' finanzjament disponibbli għal kull prijorità se jkun kompletament trasparenti. Is-sħab se jiġu mistiedna jwieġbu permezz ta' strateġiji dwar kif beħsiebhom jilħqu l- għanijiet għal kull prijorità politika, u b'hekk tiżdied l-appartenenza tal-pajjiżi tagħhom. Il-finanzjament imbagħad se jitqassam fuq bażi ta' prinċipju ta' "tqassim ġust" u kriterji trasparenti bħall-maturità tal- proġett/programm, l-impatt mistenni u l-progress dwar il-kriterji tal-adeżjoni, l-istat tad-dritt, id- drittijiet fundamentali u l-governanza ekonomika. Se jitkompla l-Pjan ta' Investiment Estern fil-QFP ġdid? L-Istrument ġdid tal-Viċinat, l-Iżvilupp u l-Kooperazzjoni Internazzjonali jinkludi qafas ta' investiment għall-azzjoni esterna. Dan jespandi l-Pjan ta' Investiment Estern preċedenti biex jinkisbu riżorsi finanzjarji addizzjonali għall-iżvilupp sostenibbli tas-settur privat, sabiex jitrawwem żvilupp ekonomiku sostenibbli u inklużiv. Huwa se jappoġġa investimenti f'pajjiżi sħab sabiex jippromwovi l- ħolqien ta' impjiegi deċenti, isaħħaħ l-infrastruttura pubblika u privata, irrawwem l-użu tal-enerġija rinnovabbli u l-agrikoltura sostenibbli u jappoġġa l-ekonomija diġitali. Billi jibni fuq l-esperjenza b'suċċess tal-Pjan ta' Investiment Estern, il-qafas ta' investiment ġdid se jikkonsisti mill-Fond Ewropew għal Investiment Sostenibbli (European Fund for Sustainable Development, EFSD+) u l-Garanzija għall-Azzjoni Esterna. L-EFSD+ se jiżgura kopertura dinjija għall-finanzjament imħallat, il-garanziji u operazzjonijiet finanzjarji oħra li jissimplifikaw l-arkitettura attwali. Il-Garanzija għall-Azzjoni Esterna se jkollha kapaċità ta' EUR 60 biljun għal operazzjonijiet ta' garanzija tal-EFSD+, kif ukoll assistenza makrofinanzjarja u self lil pajjiżi terzi. Flimkien mas-settur privat u bis-saħħa tal-effett ta' lieva, dan jista' jimmobilizza sa nofs triljun ewro f'investimenti għall-2027–2021. Se tingħata attenzjoni partikolari lill-Viċinat tal-UE, il-Balkani tal-Punent u l-Afrika kif ukoll pajjiżi li qed jesperjenzaw fraġilità jew kunflitt, il-pajjiżi l-inqas żviluppati u pajjiżi fqar b'dejn kbir ħafna, jew reġjuni b'infrastruttura kritika u bi ħtiġijiet ta' konnettività. X'impatt se jkollha l-arkitettura finanzjarja ġdida fuq il-Viċinat? L-arkitettura finanzjarja l-ġdida toffri l-flessibbiltà u l-koerenza tant meħtieġa, filwaqt li jiġu ppreservati l-ispeċifiċitajiet ewlenin tas-sħubija speċjali mal-Ġirien tal-UE. B'finanzjament indikattiv ta' mill-inqas EUR 22 biljun, il-Viċinat tal-UE jibbenefika mill-akbar żieda ta' finanzjament fil-pakketti ta' azzjoni esterna — b'24 % meta mqabbel mal-perjodu preċedenti. Barra minn hekk, ir-riserva ta' flessibbiltà ta' EUR 10.2 biljun se tippermetti reazzjoni rapida u flessibbli f'każ ta' kriżijiet u sfidi ġodda fir-reġjun tal- Viċinat tal-UE. Kif jista' tali strument jiggarantixxi li l-ispeċifiċitajiet tal-politika tal-Viċinat jiġu ppreservati? L-istrument jinkludi kapitolu ddedikat fir-reġjun tal-Viċinat, li fih dispożizzjonijiet speċifiċi applikabbli tal-Viċinat tal-Lvant u tan-Nofsinhar biss. Dawn l-ispeċifiċitajiet u prinċipji ewlenin huma miżmuma u msaħħa, b'mod partikolari l-approċċ ibbażat fuq il-prestazzjoni ("aktar għal aktar"), l-approċċ ta' differenzjar, li b'hekk jipprovdi inċentivi għal riformi politiċi u ekonomiċi maqbula b'mod konġunt. Il- kooperazzjoni transfruntiera bejn l-Istati Membri tal-UE u l-pajjiżi sħab, kemm fil-Viċinat tan-Nofsinhar kif ukoll f'tal-Lvant, se titkompla wkoll fid-dawl tar-riżultati ferm pożittivi miksuba s'issa. Għaliex mhux strument separat? M'għandniex bżonn strument separat biex nuru li l-politika tal-Viċinat għadha prijorità ewlenija għall- Kummissjoni. Il-Viċinat qiegħed fil-qalba fl-Istrument ġdid tal-Viċinat, l-Iżvilupp u l-Kooperazzjoni Internazzjonali. L-istrument joffri l-flessibbiltà u l-koerenza tant meħtieġa filwaqt li jiġu ppreservati l- ispeċifiċitajiet ewlenin ta' sħubija speċjali mal-Ġirien tal-UE. Dan juri l-impenn fit-tul tagħna mas-sħab tagħna, li jagħti ħafna importanza lir-relazzjonijiet speċjali tagħhom mal-UE. X'inhu l-Istrument il-ġdid għall-Assistenza ta' Qabel l-Adeżjoni (IPA III)? L-istrument il-ġdid għall-Assistenza ta' Qabel l-Adeżjoni (IPA III) se jitqiegħed b'mod ċar fil-kuntest tal- Istrateġija tal-Balkani tal-Punent "perspettiva kredibbli għat-tkabbir u involviment imsaħħaħ tal-UE fil- Balkani tal-Punent". L-IPA l-ġdid għandu l-għan li jikkontribwixxi fil-proċess tat-trasformazzjoni tal- Balkani tal-Punent permezz ta' sitt inizjattivi ewlenin inklużi fl-istrateġija tal-Balkani tal-Punent. Dawn l-inizjattivi ewlenin għandhom l-għan li jappoġġaw l-implimentazzjoni ta' programmi ta' riforma ekonomika u jsaħħu l-enfasi fuq ir-riformi meħtieġa għal sħubija futura. Fl-istess ħin, l-IPA III se jkun flessibbli biżżejjed biex jadatta għas-sitwazzjoni li qed tevolvi fit-Turkija u jirrifletti l-iżviluppi fir- relazzjonijiet tagħna ma' dan il-pajjiż. L-istrument il-ġdid se jżid il-kontroll mill-Unjoni, billi l- ipprogrammar tiegħu huwa bbażat fuq il-prijoritajiet aktar milli l-pakketti tal-pajjiżi. Dan jippermetti li jiġu ppremjati l-prestazzjoni u l-progress lejn il-prijoritajiet ewlenin u aktar flessibbiltà biex twieġeb għall-ħtiġijiet li dejjem jevolvu tal-pajjiżi sħab fi triqthom lejn l-adeżjoni. Se jkun hemm flus jekk jissieħeb Stat Membru ġdid matul il-QFP? Ir-regola fil-baġit fit-tul hija li għal adeżjonijiet ġodda fl-Unjoni Ewropea, il-Qafas Finanzjarju Pluriennali għandu jiġi rivedut biex jitqiesu l-ħtiġijiet tal-infiq li jirriżultaw mill-adeżjoni ta' Stat Membru ġdid. Biex il-pajjiżi sħab jiġu megħjuna jilħqu dak l-istadju, l-assistenza ta' qabel l-adeżjoni żdiedet b'mod konsiderevoli, sa EUR 14.5-il biljun (minn EUR 12.8-il biljun) f'konformità mal-prijoritajiet. Se jkun hemm aktar fondi disponibbli għall-Balkani tal-Punent milli fil-QFP li għadda, u l-preparazzjonijiet għal adeżjonijiet ġodda se jsiru fi żmien adegwat. L-Istrument Ewropew għas-Sikurezza Nukleari huwa parti mill-Istrument ġenerali għall- Istrument tal-Viċinat, l-Iżvilupp u l-Kooperazzjoni Internazzjonali? Is-sikurezza nukleari hija parti importanti tal-azzjoni esterna tal-UE, u l-Istrument għas-Sikurezza Nukleari se jkun marbut mill-qrib u jikkumplimenta l-Istrument tal-Viċinat, l-Iżvilupp u l-Kooperazzjoni Internazzjonali (NDICI). Madankollu, minħabba li xi attivitajiet nukleari huma fil-kompetenza tat- Trattat Euratom (b'mod partikolari l-Artikolu 203), dawn mhumiex kompatibbli mal-proċedura leġiżlattiva ordinarja tal-NDICI. Għalhekk, filwaqt li l-Istrument għas-Sikurezza Nukleari u l- Kooperazzjoni (Instrument for Nuclear Safety Cooperation, INSC) għandu jkun strument separat b'bażi ġuridika separata, dan se jikkomplementa l-istrument NDICI ġenerali. Se jkun hemm tibdil fil-politika jew il-finanzjament tal-għajnuna umanitarja tal-UE? L-UE tkompli tkun l-ewwel fornitur fid-dinja tal-għajnuna umanitarja, u żiedet il-finanzjament tagħha biex tissodisfa l-isfidi umanitarji globali li qed jikbru. L-għajnuna umanitarja tal-UE se tkompli tiġi pprovduta biss fuq il-bażi tal-ħtiġijiet u se tmur għall-persuni fil-bżonn, irrispettivament min- nazzjonalità, ir-reliġjon, is-sess, l-oriġini etnika jew l-affiljazzjoni politika tagħhom. Il-finanzjament se jkompli jiġi pprovdut biss permezz ta' sħab umanitarji ta' fiduċja bħall-aġenziji tan-Nazzjonijiet Uniti, l- NGOs u l-organizzazzjonijiet internazzjonali — mhux il-Gvernijiet. L-UE kif se timmonitorja u tevalwa l-implimentazzjoni tal-infiq għall-azzjoni esterna tagħha? F'konformità mal-impenn tagħha li tiffoka fuq ir-riżultati u l-effettività, il-Kummissjoni se timmonitorja regolarment l-azzjonijiet tagħha u tirrieżamina l-progress li jkun sar. Din is-sistema ta' monitoraġġ u evalwazzjoni tinvolvi persunal intern kif ukoll sħab ta' implimentazzjoni u għarfien espert estern. L- effettività, l-effiċjenza, il-valur miżjud tal-UE u l-koerenza ma' politiki oħra tal-UE se jiġu evalwati abbażi ta' indikaturi rilevanti u konkreti: minn punteġġ fuq l-istat tad-dritt, in-numru ta' tfal immunizzati mill-mard bl-appoġġ tal-UE, għall-ammont ta' emissjonijiet ta' gass b'effett serra mnaqqsa, għal indikaturi tal-istabbiltà politika u n-nuqqas ta' vjolenza. It-tagħlimiet li ttieħdu se jgħinu biex jiġi identifikat kwalunkwe potenzjal biex jitjiebu aktar il-politiki tal-UE u r-riżultati tagħhom, u biex jiġi massimizzat l-impatt tagħhom. L-evalwazzjonijiet se jiġu kkomunikati lill-Parlament Ewropew u lill-Kunsill, kif ukoll jikkontribwixxu fil- proċessi rilevanti għat-teħid tad-deċiżjonijiet. Kif se jiġi żgurat li l-finanzjament mhux se jintuża ħażin, pereżempju biex jiffinanzja gvernijiet korrotti? Il-finanzjamenti kollha tal-UE għandhom jiġu ssorveljati strettament u s-sħab li jirċievu l-iffinanzjar huma obbligati li jsegwu linji gwida stretti sabiex jiġi żgurat li jintefaq sew. Biex ikun żgurat li l-għoti ta' fondi mill-UE jmur għand dawk li jinsabu fl-aktar bżonn, l-UE stabbiliet u se tkompli tibbaża fuq sistema soda ta' kontrolli ta' konformità, b'verifiki ex ante sinifikanti kemm minn awdituri esterni kif ukoll mill-persunal tal-Kummissjoni. Din is-sistema ta' kontroll tikkonsisti f'miżuri preventivi, ta' żvelar kif ukoll korrettivi. In-nuqqas ta' rispett lejn l-istandards għoljin tal-UE jista' jirriżulta f'sospensjoni u rkupru ta' fondi. Għal iktar informazzjoni Stqarrija għall-istampa Faċilità Ewropea għall-Paċi Skedi informattivi u testi legali dwar il-Viċinat u d-Dinja Aktar informazzjoni tinsab fuq il-baġit tal-UE għall-futur Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Mistoqsijiet_u_twe_ibiet__il-ba_it_tal-UE_g_all-azzjoni_esterna.pdf